Mann pågrepet etter ranforsøk i Stockholm
Ifølge nyhetsbyrået TT som er på plass utenfor banken på Östermalm, er det satt opp avsperringer på gaten rundt banken. Ingen er fysisk skadd, ifølge Albin Näverberg i Stockholms-politiet. Smellet kom klokken halv ni fredag morgen. Nå mener politiet at det snakk om et ransforsøk. Ifølge Aftonbladet forlot en grå Volvo XC70 åstedet i forbindelse med smellet. Svensk politi skrev på sine hjemmesider at bilen hadde falske skilter og at den kjørte avgårde i ukjent retning. Kvart over ti ble det som antas å være en fluktbil, utstyrt med bensinkanner, funnet i et kryss ikke langt fra Östermalmtorg. Like etterpå oppga en politimann på stedet til TTs reporter på stedet at en person har blitt pågrepet for det han omtaler som et ransforsøk mot Handelsbanken. Det skal også være funnet et gevær utenfor banken.Näverberg sier at politiet ikke vet om det har gått av en bombe eller om det er løsnet skudd. - Om det dreier seg om en sprengladning, kan det finnes mer inne i banken. Vi forsøker å finne ut hva som har skjedd, sier Näverberg. Det er kommet mange forskjellige vitnebeskrivelser om hva som skjedde da smellet kom. Noen mener mannen i Volvo-en bare satt i bilen, mens andre melder at han gikk inn i banken. En mann som jobber på en kafe over gaten sier til Aftonbladet at han var øyenvitne til hendelsen. - En mann kom kjørende i en grå Volvo rundt hjørnet. Han kjørte sakte. Så skjøt han med et jaktgevær mot banken, to skudd, sier han ifølge Aftonbladet.Ifølge Robert Hjalmarsson som jobber i Hertz bilutleie tvers overfor banken, hørtes det ut som at det ble avfyrt to skudd. - Siden hørte vi masse glass som ble knust. Jeg så en svartkledd person som gikk alene ut av banken og inn i en bil, sier han. En kvinne i 25-årsalderen, som bor over veien for banken, fortalte Aftonbladet at hun våknet av et høyt smell. Hun sprang ned gaten. - Personalet sto og gråt og var helt oppskakede. Jeg snakket med personalet som sa at noen hadde kastet noe mot vinduet slik at det sprengte, sier hun. Både politi og ambulansepersonell er på plass utenfor banken. Det er uklart hvorvidt det var personer inne i banklokalet da smellet kom. Det er ingen som så langt er oppgitt å være fysisk skadet.
En bank i Stockholm er evakuert etter at det smalt kraftig utenfor banklokalene fredag morgen. Det er uklart om en bombe har gått av, eller om det er løsnet skudd. Nå er en person pågrepet.